Intimidasie, saakbeskadiging versuur goudstakingDie goudmynmaatskappy Sibanye-Stillwater sê geweldpleging kom steeds voor by sy bedrywighede weens die voortslepende staking, nadat die naweek taamlik rustig verloop het en werknemerbywoning verbeter het. Die situasie by die Beatrix- en Driefonteinmyn bly veral gespanne waar stakende werkers skade aan eiendom aangerig en toegang tot Sibanye se persele versper het, het die maatskappy Woensdagoggend gesê. Sowat 15 000 Amcu-lede het verlede Woensdag tydens die aandskof met ŉ beskermde staking begin nadat loononderhandelings ŉ dooiepunt bereik het. Die vakbond dring aan op ŉ minimum salaris van R12 500 per maand en ŉ verhoging van R1 000 per jaar oor drie jaar. Sibanye sê dis onbekostigbaar. Kort nadat die staking begin het, is ŉ mynwerker gedood en talle ander beseer in ŉ skietery en messtekery by die Beatrixmyn by Welkom en die Kloofmyn in Johannesburg nadat Amcu en strydende vakbondlede slaags geraak het. Sibanye het toe die arbeidshof genader om ŉ dringende hofbevel te kry om nog geweldpleging te keer. Woensdag se geweld is ŉ regstreekse oortreding van die bevel wat die arbeidshof uitgereik het. Die maatskappy sê Woensdag se geweld is ŉ regstreekse oortreding van die bevel wat die arbeidshof uitgereik het. “Sibanye-Stillwater respekteer Amcu-lede se reg om te staak en ondersteun werknemers wat wil werk se reg om dit te doen,” sê die firma in ŉ verklaring. “[Maar] deur hul onwettige optrede verhoed stakende werknemers dat ander werkers hul reg uitoefen om te werk en so laat hulle werknemers wat nie wil staak nie geldelik skade ly.”